Line Klitgaard Hyllested var arbejdsløs, inden hun begyndte på uddannelsen til Social- og Sundhedsassistent hos SOSU Nord. - Det er utroligt givende, og selve undervisningen er utroligt spændende. Line Klitgaard Hyllested har længe drømt om at tage SOSU-uddannelsen, men drømmen har været skudt til hjørne, fordi hun ikke kunne overskue et familieliv med kun en SU på 6000 kroner om måneden. Men så tilbød Jammerbugt Kommune hende at tage uddannelsen som voksenlærling med en løn på cirka 20.000 kroner om måneden. - Det betyder jo, at jeg rent økonomisk kan få tingene til at hænge sammen med fire børn og mand og hus. Artiklen fortsætter under indslaget. Mangel på sosu'er i Nordjylland De nordjyske kommuner har generelt svært ved at skaffe nok uddannet sosu-arbejdskraft til både plejehjem og i hjemmeplejen. Og det problem forsøger Jammerbugt Kommune altså nu som de første i Nordjylland at løse ved bruge voksenlærlingeordningen. Kommunens tilbud lyder helt kontant: Hvis du er over 25 år og vil uddanne dig til social-og sundhedsassistent, så vil vi give dig fuld løn under hele uddannelsen. - Vi har mangel på arbejdskræft i forhold til hjemmepleje og til vores ældreomsorg i det hele taget, så der er brug for at tænke kreativt. Og her er den voksenlærlinge-tanke, som vi har født i Jammerbugt Kommune, kommet ind i billedet, lyder det fra borgmester i Jammerbugt Kommune, Mogens Gade (V). Løsning på sosu-manglen Borgmesteren tror på, at den nye ordning kan være med til at løse kommunens problem med at skaffe nok varme hænder i sosu-faget. - Jeg tror, at vi kan skaffe rigtig mange. Både i forhold til dem, der er ledige i dag, men også måske folk, der gerne vil omskoles ind i sosu-faget, siger Mogens Gade. Og Line Klitgaard Hyllested er ikke i tvivl om, at hun har fundet sin rette hylde. - Jeg ser det her som mit fremtidige job. Det her her, jeg skal være, og det er her, jeg skal gå på pension fra, siger Line Klitgaard Hyllested. Ud over voksenlærlinge, så har Jammerbugt Kommune også ansat 10 såkaldte IGU-elever. Det er flygtninge og indvanderere, som kommunen forventer kan gennemføre en SOSU uddannelse efter deres integrationsgrunduddannelse.

Referat:
Jammerbugt Kommune forsøger sig som den første nordjyske kommune er løse manglen på sosu’er ved at tilbyde løn til elever over 25.